حلم

الأحلام هى تخيلات و افكار بيشوفها الانسان و هو نايم. قبل ما يتطور العلم و تخرج البشريه من التخلف و العوالم الغيبيه اللى كانت مسيطره عليها كانت الأحلام بتتفسر بطرق خرافيه و بتعتبر محتوياتها نبوءات و رموز لوقايع مستقبليه و رسايل جايه من الغيب. فى الواقع الأحلام عباره عن تعبيرات و رموز لمحتويات مكبوته فى اللاشعور جايه من العالم اللى بيعيش فيه الانسان و مالهاش علاقه بالخرافات و الغيبيات اللى بيؤمن بيها الجهال فى المجتمعات المتخلفه ، و المثل الشعبى اللى بيقول " الجعان يحلم بسوق العيش " هو فهم شعبى صحيح و بسيط للأحلام و معانيها.

الحلم هو عمليه استخراج لمشاعر و دوافع و افكار متخزنه فى لاشعور الانسان بتظهر على شكل حكايات و كلام و صور خياليه وقت النوم.

تكوين الحلم Dream Work زى ماوضح العالم النفسى سيجموند فرويد هو عملية تحويل محتوى الحلم الموجود فى اللاشعور لمحتوى ظاهر فى الحلم ، و ده بيتم عن طريق تحوير و تشويه المحتوى المخفى فى اللاشعور عشان يقدر يظهر فى الحلم. سيجموند فرويد استخدم نظريته دى فى تفسير الأحلام عشان يقدر يوصل لمحتويات اللاشعور و عملياته فى العيانين اللى كان بيعالجهم و عشان يفسر حاجات كتيره من الأحداث اليوميه و النشاطات العقليه للانسان.

بيقول فرويد ان لما الانسان بينام بيحصل استرخا لعملية الكبت اللى بتكون موجوده وقت الانسان مبيكون صاحى. فالنوم بيدى فرصه لظهور الرغبات اللاشعوريه ، و اكمن الانسان و هو نايم جهازه الحركى بيقف فالرغبات دى مابتلاقيش فرصه للتحقيق غير على صورة خيالات و ده بيحصل عن طريق حاجتين :

 الفكره: تحويل الرغبات لأفكار
 الصوره: تحويل الافكار لصور مستمده من الصور المحفوظه فى الذاكره ب ان فى وقت الحلم بيتم تجميعها بشكل معين عشان تأدى الغرض المطلوب.

الفكره و الصوره بيحصل عليهم الانسان من تجاربه الشخصيه فى وقت صحيانه. و فى وقت الحلم بتتدخل مثيرات حوالين الانسان و هو نايم زى الضؤ و الأصوات و غيرها مع الرغبات اللاشعوريه و بكده بيتكون الحلم.

لكن محتوى الحلم مابيقدرش يعبر عن نفسه بصراحه إكمنه رغبات و دوافع ماهياش مقبوله اجتماعى عن طريق التحريمات و التابوهات المفروضه على الانسان فى مجتمعه زى ، و عشان كده جهاز رقابة النفس بيعمل رقابه عليها و بيمنعها من التعبير الكامل عن نفسها. للسبب ده الرغبات و الدوافع المكبوته لازم تتنكر عشان تقدر تعدى الرقابه و ده بيتم عن طريق اربع عمليات كلها بتحصل فى اللاشعور:

 الإزاحه Displacement
 التكثيف Condensation
 الرمزيه Symbolization
 الاسقاط Projection

لكن بعد الحلم مبيعمل العمليات دى بيبقى مش مفهوم و متقطع و متناثر و بعد مبينجح فى تعدية المنطقه الغامضه دى و بيوصل لمنطقة " ماقبل-الشعور " بتتعمله عملية مونتاج و مراجعه و بيتم تنظيم و ترتيب محتوى الحلم عشان يقدر يدخل منطقة " الشعور " بشكل كويس و مقبول. زى واحد بيكره ابوه لكن مبيقدرش يعبر عن كراهيته و هو صاحى ان المجتمع علمه ان الاب شخصيه لازم تتحب و تحترم و بالتالى الشعور و الرغبه فى الانتقام اللى فيه مش ممكن يعبر عن نفسه بالطريقه العدوانيه دى لا فى الصحيان ولا لحد فى الحلم و بالتالى بيتم تحويل المشاعر العدوانيه فى الحلم لصورة راجل تانى غير الاب و دى عملية " الإزاحه " ، و بيتم تكثيف و تجميع كل صفات الاب اللى كارهه الإبن للراجل التانى و دى بتتسمى عملية " التكثيف " ، فى نفس الوقت بتتكون علاقه رمزيه بين الراجل اللى فى الحلم و الاب زى زى شبه رمزى فى الملامح او فى حروف فى الاسم و دى بتتسمى عملية " الرمزيه " ، و بعدين الابن بيسقط مشاعره العدوانيه ضد ابوه اللى فى لاشعوره راجل شرانى و عايز يإذيه ، فبيظهر الراجل اللى فى الحلم راجل شكله يخوف و دى بتتسمى عملية " الاسقاط ".

تصنيف:سايكولوجيا